# **Namibialaisen pastori Helvi Nasiwa Muremin haastattelu 29.9.2023**

Helvi Nasiwa toimii pappina Namibian Evankelisluterilaisessa kirkossa (ELCIN, The Evangelical Lutheran Church in Namibia) Nkurenkurussa ja saapui syyskuussa Suomeen muutamaksi viikoksi Tampereen Harjun seurakunnan vieraaksi.

Nkurenkurun seurakuntaan kuuluu 14 675 kastettua jäsentä. Helvi Nasiwa arvioi, että Nkurenkurun ympäristössä heistä asuu 7 000 jäsentä. Lisäksi osa seurakunnan jäsenistä työskentee kaukana, esim. Windhoekissa, jonne matkaa Nkurenkurusta kertyy noin 800 km, ja Rundussa, jonne on matkaa 135 km. Nkurenkurun alueella toimii luterilaisen kirkon lisäksi katolinen kirkko, metodistikirkko ja helluntailaisia kirkkoja. Namibian evankelisluterilainen kirkko ELCIN palvelee tällä hetkellä suurinta määrää ihmisiä ja toiseksi suurimpana tulee katolinen kirkko.

**Minkälaista nuorisotyötä kirkkonne tekee?**

Namibian evankelisluterilaisessa kirkossa ELCIN:issä meillä on kaksi hiippakuntaa ja jokaisella hiippakunnalla on erilaisia nuorten ryhmiä. Meidän hiippakunnassamme on pääasiassa puutarhanhoitoprojekteja ja raamattuopintoja sekä lauluryhmiä. Suunnitelmissa on myös aloittaa parturi-salonki, eniten on kuitenkin puutarhanhoitoa. Enimmäkseen puutarhassa kasvatetaan kasviksia: kaalia, tomaatteja ja sadekaudella maissia ja hirssiä.

**Kuinka paljon nuoria osallistuu järjestettyihin tapahtumiin?**

Iso ryhmä nuoria osallistuu järjestettyihin tapahtumiin, joskus yli 500 ihmistä. Hiippakunnassa luku voi nousta jopa tuhanteen ja ylikin.

**Minkälaisia kuoroja teillä on?**

Jokaisella jaostolla on kuoro. Kuten nuorten kuoro, hiippakuntakuoro, kirkkokuoro, ja sitten on yksityisiä kuoroja myös, jossa kirkon jäsenet muodostavat kuoron, joka voi laulaa kirkon aktiviteeteissa ja palveluksissa.

**Onko teillä yhteistyötä jonkin suomalaisen seurakunnan kanssa?**

Meidän itäisellä hiippakunnallamme on yhteistyötä tai kumppanuus Harjun seurakunnan kanssa Tampereella.

**Mitä ELCIN:in Nkurenkurun koululle kuuluu nykyään?**

Joitakin haasteita on, mutta kaikki menee hyvin. Rehtori on hyvin aktiivinen, ja paljon on muuttunut ja kehittynyt. Kauteni johtokunnassa päättyi juuri tänä vuonna ja teimme paljon remontteja. Olemme rakentaneet uuden asuntolan tytöille, remontoineet vessat, kylpyhuoneet, luokat ja ruokasalin. Kaikki on mennyt hyvin, koska vanhoja rakennuksia ollaan remontoimassa.

**Minkälainen taloudellinen tilanne kirkolla on?**

Covid 19 vaikutti negatiivisesti talouteen joissakin osissa Namibian evankelisluterilaista kirkkoa. Vaikka olemme toipumassa siitä, kirkko normaalisti saa taloudellista tukea jäseniltään. Koronan vaikutuksesta useimmat kirkon jäsenet menettivät työnsä ja he ovat vain kotona, eikä heillä ole annettavaa kirkolle myöskään, joten voin sanoa, että on todella vaikeaa. Ja myös sota Venäjän ja Ukrainan välillä vaikutti ruuan ja bensan hintoihin. Lisäksi ilmastonmuutos vaikuttaa meihin. Joten me kamppailemme, mutta pärjäämme.

**Kuinka lyhyt välimatka Angolaan vaikuttaa kirkkoon?**

En osaa sanoa paljon vaikutuksesta, mutta jotenkin se, että Angola käy läpi vaikeita aikoja, vaikuttaa kirkkoomme. Se tosiasia, että raja on vain joki. Ja useat angolalaiset ihmiset ylittävät joen yöllä. Ja koska he haluavat kansalaisuuden ja oleskeluluvan, paperit Namibiassa olemiseen, he tulevat pääasiassa luterilaiseen kirkkoon saamaan kasteen. Koska jos sinulla on kastetodistus, voit saada dokumentit, syntymätodistuksen ja henkilökortin. Meidän näkökulmastamme, jos joku haluaa ottaa kasteen, meillä on normaalisti tapana hyväksyä hänet, mutta joskus motiivina on vain syntymätodistus, että he haluavat jäädä. Joten jollakin tavalla se vaikuttaa Namibiaan ja väkiluku kasvaa kasvamistaan.

**Kuljetetaanko myös huumeita rajan yli?**

Kyllä, se on yksi asia, koska he ylittävät joen yöllä ja he tuovat laittomia huumeita ja alkoholia, joita heillä on tapana myydä nuorillemme, se vaikuttaa nuoriin negatiivisesti. Tätä tapahtuu.

**Mitkä ovat suurimmat haasteet kirkolle?**

Suurin haaste, jonka voin sanoa, on korkea nuorten työttömyysprosentti - vaikka he ovat koulutettuja ja opintonsa päättäneitä, he istuvat kotona. Heillä on tutkinto, mutta heillä ei ole työtä. Joten heidän on helppoa ajautua alkoholi- ja huumeriippuvaisiksi, koska he ovat masentuneita. Kirkko kohtaa haasteen auttaa masentuneita ihmisiä, jotka ovat menettäneet toivon elämässään.

Toinen haaste on se, että monet papit haluavat opiskella, mutta siihen ei ole rahoitusta. Useimmilla papeilla on kandidaatin tutkinto ja heillä on todella suuri tahto opiskella lisää, mutta siihen ei ole varoja. Kirkko yrittää kovasti löytää rahoitusta heille opintoihin, mutta se ei ole helppoa. ELCIN on ollut nyt neljä vuotta ilman piispaa. Läntistä hiippakuntaa johtaa moderaattori ja itäistä hiippakuntaa johtaa hiippakunnan johtaja, pastori Hilya Nghaangulwa.

Haasteena on myös teiniraskaudet sekä huumeiden ja alkoholin käyttö jäsenten keskuudessa. Ja ilmastonmuutoksella on myös negatiivisia seurauksia, koska useimmat ELCIN:in jäsenet asuvat pohjoisessa ja koillisessa Namibiassa ja ovat riippuvaisia maanviljelystä. Sadetta ei tule kuten ennen, vaikka ihmiset yrittävät kasvattaa kasvejaan. Jos ei ole sadetta, on vaikeaa kasvattaa kasveja ja on myös vaikeaa eläimille, joita heillä on paljon.

Saimme aiemmin kasveista tuloja, koska tapanamme on juhlia sadonkorjuuajan juhlaa. Sen aikana ihmisillä on tapana tuoda kasvejaan. Se on Vanhan Testamentin juhla. Kun he tuovat paljon kasveja kirkolle, säästämme osan köyhille, mutta osa myydään, jotta kirkko saisi tuloja. Mutta jos ei ole sadonkorjuuta ilmastonmuutoksen vuoksi, se vaikuttaa negatiivisesti myös kirkkoon. Ilmastonmuutoksen vaikutuksesta eläimet kuolevat ja kasvit eivät kasva, se on yksi haasteista.

Erityisesti nuorilla on ollut tapana osallistua Luterilaisen Maailmanliiton ilmastonmuutostietoisuuden lisäämiseen tähtäävään toimintaan. Sitä johtaa yksi hyvin aktiivinen nuori johtaja, **Esther Sakaria**. Hän on oikein hyvä tuossa ilmastomuutoksen ja sukupuolten välisen oikeudenmukaisuuden tiedostamisessa. Osallistumme aktiviteetteihin, joilla lisätään tietoisuutta ilmastonmuutoksesta ja sukupuolten välisestä oikeudenmukaisuudesta.

**Millainen lapsuutesi oli, koska aloit ajatella että voisit työskennellä kirkon palveluksessa?**

Pappina olo on kutsumus; en voi sanoa, että se oli lapsuudesta asti. Lapsena tykkäsimme mennä kirkkoon, muistan pyhäkoulut, nuorten toiminnan, osallistuin kaikkeen siihen, mutta en koskaan ajatellut olevani pappi jonakin päivänä. Mutta kasvoin kristityssä perheessä ja tykkäsin lukea Raamattua. Luulen, että papiksi tulo on kutsu Jumalalta. Ja myös paikallisen seurakunnan pappi oli nainen, joka motivoi minua. Tämä pappi sanoi, että tarvitsemme enemmän ihmisiä, jotka menevät opiskelemaan papeiksi. Se oli yksi asia, joka motivoi minua opiskelemaan papiksi. Lukiossa halusin tulla lakimieheksi, mutta myöhemmin aloin rakastamaan pappina oloa. Joten en usko, että jätän tätä kutsumustani ikinä.

**Seurakunnassanne on 28 saarnapaikkaa ja olet ainoa pappi, muut ovat vapaaehtoisia. Se tarkoittaa, että työtä on paljon?**

Kyllä, me todella tarvitsemme lisää pappeja. Meillä on 8 seurakuntaa hiippakunnassa, mutta vain neljä pappia noita kahdeksaa seurakuntaa varten. Hiippakuntamme dekaani, pastori Elisabeth Zilunda, kulkee seurakuntien välillä, mitkä tarkoittaa paljon työtä hänelle, mutta joskus hän lähettää meidät. Palvelen lähimpiä seurakuntia Neparaa ja Pungua, mutta on yksi seurakunta hyvin kaukana sieltä, missä dekaani työskentelee. Se on 500 km päässä, mutta meidän täytyy mennä sinne. Jos meillä vain olisi enemmän pappeja, luulen että palvelu olisi parempaa.

ELCIN:in papeilla ei ole palkkoja, meillä on vain avustukset. Mutta olemme iloisia, että kirkollamme on kuitenkin tuo järjestelmä. Joten pappina oleminen ei ole työ, vaan se on palveluohjelma, jossa palvelet ihmisiä, jotka tarvitsevat apua. Suurin osa ELCIN:in papeista saa avustusta 8000 Namibian dollaria verovähennyksen jälkeen, se on noin 400 euroa. Mutta me tulemme toimeen.

**Mikä on äidinkielesi?** Äidinkieleni on rukwangali.

**Tunsivatko vanhempasi suomalaisia ihmisiä, kun olit lapsi**?

Oikeastaan en kasvanut biologisten vanhempieni luona, he kuolivat. Isäni kuoli, kun olin yksivuotias, ja äitini kuoli, kun olin yhdeksän. Kasvoin tätieni luona, äitini siskojen. Voin sanoa, että melkein kaikki namibialaiset, erityisesti luterilaisen kirkon jäsenet, tuntevat suomalaiset lähetystyöntekijöiden vuoksi, jotka toivat kristinuskon Namibiaan. Koska meille he olivat kuin Jumalan lähettiläät, jotka toivat sanan Namibiaan.

Helvi-nimeni on suomalainen nimi, koska oli traditio, että kun sai kasteen, vanhemmat valitsivat nimesi. Koska papit olivat vain suomalaisia, he kirjoittivat nimilistan vanhemmillesi, josta he voivat valita. Perinne on muuttunut nyt, mutta näin oli, kun kristinusko alkoi Namibiassa. Koska kauan sitten afrikkalaiset eivät olleet kristittyjä. He tunsivat Jumalan, mutta eivät Jeesusta. Mutta kun kristinusko tuli, he tunsivat, että afrikkalaiset nimet olivat liian vaikeita lausua. Joten ihminen tarvitsee – kuten he kutsuivat sitä – kristityn nimen. Vanhempani valitsivat Helvi-nimen minulle. Mutta minulla on myös afrikkalainen nimi, joka on Nasiwa. Useimmilla afrikkalaisilla on kaksi tai kolme nimeä, mutta sinulla oletetaan olevan kristitty etunimi, joka on suomalainen tai luterilainen nimi.

**Onko tämä ensimmäinen matkasi Suomeen tai Eurooppaan, oletko ollut Euroopassa jo aiemmin?**

Tämä on ensimmäinen matkani Suomeen, mutta olen ollut Saksassa kolme kertaa ja Sveitsissä Genevessä myös, ja olen ollut Ranskassa. Noissa kolmessa maassa kävin Luterilaisen Maailmanliiton ohjelman vuoksi, kun valmistelimme Luterilaisen maailmanliiton 500-vuotisjuhlia v. 2017, jonka oli määrä tapahtua Namibiassa. Minut valittiin jäseneksi Luterilaisen maailmanliiton Global Young Reformers -ohjauskomiteaan. Me valmistelimme nuorten kampanjaa ja tietoisuutta luterilaisista identiteeteistä ja kuinka nuorta voi motivoida olemaan aktiivinen kirkon toiminnassa. Sen vuoksi minulla oli tämä etuoikeus matkustaa Saksaan, Sveitsiin ja Ranskaan.

**Miksi olet evankelisluterilainen?**

Koska uskon pelastukseen Kristuksen vuoksi. Pelastukseen uskon tähden, että voit pelastua vain jos uskot Jumalaan. Ei pelastukseen, koska meidän pitäisi maksaa jotakin tai koska teimme jotakin hyvää, mutta pelastukseen Kristuksen takia. Voit pelastua vain uskomalla Jumalaan ja Jeesukseen Kristukseen. Vain Kristus voi pelastaa sinut. Sinun ei tarvitse tehdä töitä kovasti tullaksesi pelastetuksi vaan vain uskoa ja seurata Jumalaa, niin sinut pelastetaan. Ja armon vuoksi, armo tekee minut onnelliseksi siitä, että olen luterilainen, koska uskon, että vaikka olen syntinen niin voin pelastua Jumalan armosta. Joten se pääasiassa on se asia, joka saa minut olemaan luterilainen.

**Minkälaisin ajatuksin katselet nyt täällä käydessäsi Suomen kirkkoa ja ihmisiä ympärilläsi?**

Vaihtelevin ajatuksin. Koska ennen kuin tulin vierailulle Suomeen ajattelin, että Suomi on pyhin paikka. Ajattelin, että jokainen Suomessa käy kirkossa, mutta nyt kun tulin tänne, kuuntelin, osallistuin jumalanpalveluksiin, totesin: kaikki suomalaiset eivät käykään kirkossa. Joten sen takia minulla on vaihtelevia tunteita, positiivisia ja negatiivisia. Totesin myös, että täällä on jotakin, jota voimme tehdä enemmän Namibiassa, kuin mitä olemme aiemmin tehneet. Osallistuin moniin tapahtumiin ja ohjelmiin, erityisesti vanhemmille ihmisille Mummon kammari on oikein hyvä. Osallistuin Pispalassa äitien ja lasten tapahtumiin tai päivään. Ne ovat oikein hyviä ohjelmia ja aktiviteetteja, joita Suomessa tapahtuu.

**Mikähän on syynä siihen, että nuoremmat ihmiset eivät osallistu Suomessa niin paljon kirkon toimintaan? Ovatko he liian kiireisiä töissään ansaitakseen rahaa?**

Nuoret ovat aktiivisempia Namibiassa. Namibiassa on paljon lääkäreitä, opettajia, sairaanhoitajia, mutta he tulevat kirkkoon, he ovat aktiivisia kirkon toiminnassa. Ehkä syynä on raha, kyllä, mutta toisaalta suomalaisilla on enemmän vapautta. Tapa, jolla nuoret toteuttavat oikeuksiaan, on jotakin muuta. On oikeuteni, ettei minun tarvitse mennä kirkkoon, on oikeuteni, etten rukoile, on oikeuteni, etten osallistu kirkon toimintoihin?

Namibiassa erityisesti ELCIN:issä, riippumatta siitä, kuinka vanha tai rikas olet, sinun äidilläsi ja isoäidilläsi ja perheen jäsenilläsi on oikeus sanoa sinulle, että tarvitset Jumalaa elämässäsi. Se on yksi niistä asioista, jotka saavat namibialaiset käymään kirkossa.

**Minkälaista lähetystyötä toivoisit tehtävän täällä Suomessa? Mikä on oikea tapa tehdä lähetystyötä nykyään?**

Uskon, että jos puhumme lähetystyöstä, se sisältää kaksi asiaa: tulee julistaa ilosanomaa ja palvella ihmisiä (diakonia). Ehdotan, että teidän on tehtävä enemmän julistustyötä samalla kun jatkatte diakoniatyötä ja palveluksia. Huolenani ovat vanhemmat, yli 80-vuotiaat ihmiset - vaikka he eivät sanokaan olevansa yksinäisiä, he minusta ovat. Luulen että heillä pitäisi olla enemmän diakoniapalveluita, ja pitäisi katsoa, kuinka heitä voisi auttaa heidän kotonaan. Me olemme ihmisiä, meitä ei ole tarkoitettu olemaan yksin, vaan toistemme seurassa. Vaikka se ei olisi jokapäiväistä, eläminen eristyksissä ei ole minusta terveellistä. Tarvitsette enemmän diakoniapalveluita vanhemmille ihmisille ja heille, jotka asuvat yksin, vaikka eivät olisikaan vanhempia ihmisiä.

Tarvitsette enemmän ilosanoman julistusta – toitte ilosanoman Namibiaan, mutta jotenkin tunnen, että jos vain saisimme tulla ja tuoda ilosanoman tänne. Joten yksi asia, jota voitte tehdä enemmän, on evankelioiminen. Kuten sanoin, ihmisillä täällä on enemmän vapautta, liian paljon oikeuksia. Enemmän evankeliointia ja enemmän diakoniapalvelua, ajattelen niiden olevan asioita, joita tarvitaan vielä.

**Mistä saat inspiraatiota ja motivaatiota työhösi?**

Se ei ole niin helppoa, mutta kun rakastat sitä, mitä teet, siitä tulee helppoa. Minä normaalisti saan motivaatiota niistä ihmisistä, joita palvelen. Kun he hymyilevät ja kiittävät minua palveluksesta, saan inspiraatiota tehdä lisää. Se antaa minulle rohkeutta, että minun todella on tehtävä enemmän.

**Mikä huolestuttaa sinua ja mistä unelmoit? Mitä muuttaisit jos voisit?**

Suurimmalla osalla ELCIN:in papeista on toive opiskella eteenpäin tohtoriksi. Toivon, että me saisimme rahoituksen jatko-opiskelua varten.

Mitä muuttaisin olisi se, että kirkolla olisi keinot tukea haavoittuvassa asemassa olevia ja köyhiä ihmisiä, koska monet ihmiset kärsivät. Mutta joskus tuntuu, että kirkko ei tee paljon auttaakseen näitä ihmisiä.

Ja yksi asia, jonka muuttaisin on, että ihmiset olisivat tyytyväisiä siihen, mitä heillä on. Sanon näin, koska Namibiassa on väärien profeettojen ongelma. Monet kirkot on perustettu vain vääriä profeettoja varten. Monet luterilaisen kirkkon jäsenet menevät väärien profeettojen luokse, koska he haluvat ihmeellisiä rahoja, ihmeellisiä häitä ja ihmeellistä varakkuutta. Jotkut jäsenistä ovat menettäneet työnsä, koska he eivät halua odottaa rikastumista mutta haluavat olla rikkaita heti samana päivänä. Sen vuoksi nuo menestyssaarnaajat kertovat heille, että jos tulet kirkkooni nyt syyskuussa, niin joulukuussa olet rikas, sinulla on auto, olet menossa naimisiin ja sinulla on kaksoset (vaikka et ole raskaana). Joten siksi sanon, että jospa vain voisimme olla tyytyväisiä siihen, mitä meillä on, ja käyttää käsiämme ja mieltämme työskennelläksemme oikein kovasti sen eteen, että saamme toivomamme, sen sijaan, että uskomme tähän myyttiin.

**Mitä haluaisit sanoa suomalaisille lukijoille, joista monet ovat opettajia?** Ihminen, jolla on viisautta, on ihminen, joka lukee. Vain lukemalla voit paljastaa tiedon. Joten lukemalla voit kehittää tietoasi, ymmärrystäsi ja taitojasi. Lukeminen on kaikista kallein taidoista. Ja suurin osa viisaudesta on piilotettuna kirjoituksiin. Joten meidän pitäisi rakastaa lukemista. Ja toinen asia on, että opettajat ovat yhteiskunnan tärkeimpiä jäseniä. Melkein kaikki ihmiset, tai jokainen työntekijä, jokainen johtaja, oli joskus jonkun opettajan opettama. Niin että opettajilla on oltava enemmän viisautta, koska ihmiset odottavat heiltä enemmän. Ei ole mitään tapaa opettaa jotakuta, jos itsellä ei ole tietoa siitä, mitä on opetettava. Mistä voit saada tietoa, on monien dokumenttien tai kirjojen lukemisesta ja opiskelemisesta. Joten voin sanoa, että heidän pitäisi jatkaa hyvää työtään, mutta odotamme heiltä enemmän viisautta ja enemmän tietoa, jotta he voivat jakaa sitä myös muille.

**Tämä aika tuottaa haasteita opettajille, koska he eivät voi opettaa uskontoa enää samalla tavoin kuin ennen.**

Vaikka hallitus sanoo ei, me voimme silti löytää keinoja ja tapoja, kuinka voimme puhua Jumalasta. Meillä on säännölliset jumalanpalvelukset, televisio, kirjat ja julisteet. On tarpeeksi, jos on yksikin henkilö, jolla on pääsy siihen, mitä kirjoitamme tai sanomme. Joten meidän ei pitäisi olla pelokkaita saarnaamaan tai opettamaan siitä, mitä tiedämme. Löydämme jonkun, joka kuuntelee meitä.

Kuten Martti Luther sanoi: “vaikka tietäisin että elämäni päättyy huomenna, istuttaisin silti omenapuun”. Joten jopa jos me tietäisimme, että ehkä kukaan ei kuuntele, voisimme silti opettaa ja meidän pitäisi silti kirjoittaa kirjoja. Tulee olemaan joku, joka lukee sen. Joten meidän pitäisi olla kuten Martti Luther. Vaikka tiedän, että elämäni päättyy huomenna, istutan silti omenapuun, koska tiedän, että tulee joku, joka syö noita omenoita, vaikka en ole enää siinä, tulee ihmisiä, jotka ottavat omenat. Mutta perintö on minun, joka tein niin. Joten älä pelkää, tee työtä kovasti!